Humberto de Alencar Castelo Branco

Humberto de Alencar Castelo Branco (født 20. september 1897 i Fortaleza i Ceará, død 18. juli 1967 ved Fortaleza) var en brasiliansk militæroffiser (general) og politiker, kjent som landets president i perioden 1964 til 1967.

Castelo Branco var sønn av en høytstående offiser i den brasilianske hæren, og vervet seg selv inn i hæren i 1918. Etter å ha gått på ulike krigsskoler tjenestegjorde han som oberst i den brasilianske ekspedisjonsstyrken under andre verdenskrig. Han ble utnevnt til sjef for hæren i 1963, og i 1964 ledet han et militærkupp (i ly av å være sjef for den brasilianske hæren) mot den sittende presidenten João Goulart.

Statskuppet førte til et maktskifte fra den såkalte «andre republikken» til et diktatorisk militærstyre som varte i 21 år. Castelo Branco ble selv president i midten av april 1964, og satt i denne posisjonen frem til midten av mars 1967. Castelo Branco omkom i en helikopterulykke ved Fortaleza den 18. juli 1967.

Referanser 

Brasilianske presidenter
Personer fra andre verdenskrig
Personer fra Fortaleza
Omkomne i helikopterulykker
Statsledere omkommet i luftfartsulykker
Generaler
Arméoffiserer